Rosario Dolcet Martí

Rosario Dolcet (edo Dulcet) Martí (Villanueva i la Geltrú, 1881eko otsailaren 2a – Carcasona, Frantzia, 1968ko urriaren 27a) kataluniar militante anarkosindikalista izan zen, diktadura frankistak erbesteratua.

 Biografia 
Aita Jaume Dolcet errepublikar federala izan zuen. Eskolan Teresa Mañé Miravet (Federica Montsenyren ama) librepentsalaria izan zuen irakasle. 14 urterekin, Villanueva i la Geltrúko ehungintza-fabrika batean hasi zen lanean, eta Hiru Lurrun Moten Federazioan afiliatu zen. Elkarte hori 1869an sortu zen, eta 1913an CNTn sartu zen.

Obdoren Dolcet Sabadellera joan zen, Sabadelleko Langileen Federazioan militatu zuen, baina 1913ko ehuleen greban aktiboki parte hartu zuenez, asanbladak antolatu baitzituen, Frantziara joan behar izan zuen. Lehen Mundu Gerran, Frantziako Sète komunan bizi zela, propaganda antimilitarista egin zuen, eta urte batzuetan Montpellierrera ihes egin behar izan zuen. 1917an, Bartzelonan finkatu zen, eta bertan aktiboki parte hartu zuen CNTren kanpainan, elikagaiak merkatzearen alde eta herrialde gerragileetara egindako esportazioen espekulazioaren aurka, urte hartako greba orokor iraultzailearen barruan. Komertzioetan eraso egiten zuten emakumeen manifestazioetan parte hartu zuen, eta Errebaleko Zentro Errepublikanoan egindako mitin batean nabarmendu zen. Bertan bildutakoek alderdiak utzi eta langile erakundeetan sartzera bultzatu zituen, kapitalismoa eta Estatua suntsitzeko. Hoyoko Ehunaren Sindikatuan militatzen zuen arren, 1918an Tarragonako CNTko mitinetan parte hartu zuen.

1920ko hamarkadan zehar, CNTren ekitaldi ugaritan parte hartu zuen eta Severiano Martínez Anidoren errepresaliatuak hartu zituen bere etxean, eta horietako batekin, Marcelino Silvarekin, bat egin zuen. Primo de Riveraren diktaduran, birritan atxilotu zuten, matxinada eta propaganda banaketa bultzatzeagatik. Tarragonara ihes egin zuen, eta han Hermós Plaja i Salón eta Carme Tabicas Sans militanteek hartu zuten, eta harekin jarraitu zituen propaganda lanak.

Espainiako Bigarren Errepublika aldarrikatuta, Pepita Not edota Libertad Ròdenasekin parte hartu zuen Madrilgo Ateneoan, buruzagi anarkosindikalisten jazarpena salatu eta presoekiko elkartasuna antolatzeko hainbat hitzalditan. 1933an, CNTko Eskualdeko Osoko Bilkurako ordezkaria izan zen. 36ko Espainiako gerran lehen urteetan propaganda jirak egin zituen eta zenbait nekazari kolektibitaterekin kolaboratu zuen. Marcelino Silva kidea hil zuten 1937ko maiatzeko gertakarietan. Espainiako gerra amaitu zenean Frantzian erbesteratu zen. 1948ko urrian, Marseilletteko Federazio Lokaleko ordezkari gisa parte hartu zuen Espainiako Mugimendu Libertarioaren II. Kongresuan, Toulousen. Geroago Carcasonan jarri zen bizitzen eta CNTko Tokiko Federazioan militatu zuen hil zen arte. 

Frantziak erbesteratu espainiarrek jasandako tratamenduagatik protestan frantsesa ikasteari uko egin zion eta Alejandra emakumeentzako agerkari anarkistan artikuluak idatzi zituen.Auto batek jota hil zen Carcasonan, 1968ko urriaren 27an.

 Erreferentziak 

 Kanpo estekak 

Kategoria:Vilanovarrak
Kategoria:Emakume anarkistak
Kategoria:Kataluniako feministak
Kategoria:Frankismoaren erbesteratuak
Kategoria:Emakume sindikalistak